## Naputak za ispitivanje pri ovjeravanju manometara, vakuumometara, manovakuumometara i mjernih pretvornika tlaka

### NN 11/2006 (30.1.2006.), Naputak za ispitivanje pri ovjeravanju manometara, vakuumometara, manovakuumometara i mjernih pretvornika tlaka

# DRŽAVNI ZAVOD ZA MJERITELJSTVO

**287**

Temeljem članka 21., stavka 5. Zakona o
mjeriteljstvu (»Narod­ne novine«, br. 163/03),
ravnatelj Državnog zavoda za mjeriteljstvo donosi

## NAPUTAK

### ZA ISPITIVANJE PRI OVJERAVANJU MANOMETARA,VAKUUMOMETARA, MANOVAKUUMOMETARA I MJERNIH PRETVORNIKA TLAKA

I.

Naputkom se propisuje način ispitivanja
manometara, vakuumometara, manovakuumometara
i mjernih pretvornika tlaka (u daljnjem tekstu: mjerila tlaka).

Mjerila tlaka ispituju se usporednom metodom.

Naputkom se propisuju radni etaloni za
ispitivanje, sam postupak ispitivanja, obrasci izvješća o ispitivanju i
ocjenjivanje zadovoljavanja ispitivanog mjerila mjeriteljskim zahtjevima.

II.

Za ispitivanje se mogu koristiti valjano
umjerene tlačne vage, mehanička mjerila tlaka ili mjerni pretvornici.

Za ispitivanje mjernih pretvornika bez pokaznog
uređaja potreban je radni etalon za mjerenje izlaznog signala pretvornika
uzrokovanog primjenjenim tlakom (električnog napona
ili struje). Maksimalno dozvoljena pogreška etalonskog mjerila izlaznog signala
smije biti takva da preračunata u vrijednost tlaka iznosi manje ili jednako
jedne petine maksimalno dozvoljene pogreške ispitivanog mjerila (primjer: za
ispitivani pretvornik tlaka klase 1, izlaznog signala 4 – 20 mA, potreban je
ampermetar čija maksimalno dozvoljena pogreška nije veća od 0,03 mA).

Maksimalno dozvoljena pogreška radnog etalona
mora biti najmanje dva puta manja od maksimalno dozvoljene pogreške ispitivanog
mjerila.

Odnos maksimalno dozvoljenih pogrešaka radnog
etalona i ispitivanog mjerila može biti manji od 1:4 za mjerila klase 1 ili
manje.

Kada se mjerilo tlaka ispituje s radnim etalonom
čija maksimalno dozvoljena pogreška nije najmanje četiri puta manja od
maksimalno dozvoljene pogreške ispitivanog mjerila, dozvoljene vrijednosti
kojima se ocjenjuje zadovoljavanje mjeriteljskih zahtjeva umanjuju se za
maksimalno dozvoljenu pogrešku radnog etalona.

III.

Postupak ispitivanja izvodi se kako slijedi:

a) prema klasi ispitivanog mjerila odabrati
radni etalon;

b) vizualnim pregledom provjeriti ispitivano
mjerilo zbog uočavanja eventualnih oštećenja te da li zadovoljava zahtjeve
važećeg pravilnika o mjeriteljskim zahtjevima glede natpisa i oznaka, odnosno tipnog odobrenja;

c) upisati podatke o radnom etalonu (etalonima)
i uvjetima okoliša;

d) ispitivano mjerilo priključiti na radni
etalon;

e) upisati zahtjevane
podatke o ispitivanom mjerilu u izvješće;

f) odabrati vrijednosti tlakova radnog etalona
ispitnih točaka prema sljedećim uvjetima:

– vrijednosti tlaka se odabiru ravnomjerno preko
čitavog mjernog područja ispitivanog mjerila,

– za mjerila tlaka klase 1,6 i veće odabire se
minimalno 5 mjernih točaka (iznimno se za mjerilo čije je mjerno područje 6 × 10n
može odabrati 4 mjerne točke),

– za mjerila tlaka klase 1 ili manje odabire se
minimalno 10 mjernih točaka,

– vrijednosti mjernih točaka su 1 × 10n, 2 ×
10n, 5 × 10n, osim kod mjerila tlaka specijalnog područja (namjene);

g) upisati odabrane vrijednosti tlakova u
izvješće;

h) zadavati tlak na radnom etalonu u odabranim
vrijednostima s porastom tlaka te zapisivati očitane vrijednosti u izvješće;

i) prijeći gornju granicu mjernog područja
radnog etalona te ponoviti mjerenje i upisivanje mjerenih vrijednosti na istim
točkama sa snižavanjem vrijednosti narinutog tlaka;

j) ponoviti točku h);

k) kod mjernih pretvornika tlaka bez pokaznog
uređaja preračunati mjerene vrijednosti u vrijednost tlaka;

l) izračunati apsolutnu vrijednost maksimalnog
odstupanja za svaku mjernu točku od vrijednosti narinutog
tlaka;

m) izračunati apsolutnu vrijednost najveće
razlike mjerenih tlakova za svaku mjernu točku.

IV.

Prilikom ocjene zadovoljavanja ispitivanog
mjerila zahtjevanih mjeriteljskih zahtjeva uzimaju se
u obzir sljedeći pokazatelji:

Ispitivano mjerilo zadovoljava mjeriteljske
zahtjeve ako vrijedi:

n) maksimalno odstupanje mjerene vrijednosti od
postavljene za svaku mjernu točku iznosi manje ili jednako od dopuštene
pogreške određene klasom mjerila, a ispitivano je radnim etalonom, etalonom je
maksimalno dopuštena pogreška jednaka ili manja od jedne četvrtine maksimalno
dopuštene pogreške ispitivanog mjerila;

ili

zbroj maksimalnog odstupanja mjerene vrijednosti
od postav­ljene i maksimalno dopuštene pogreške
radnog etalona za svaku mjernu točku iznosi manje ili jednako od dopuštene
pogreške određene klasom mjerila, a ispitivano je radnim etalonom čija je mak­simalno dopuštena pogreška veća od jedne četvrtine
maksimalno dopuštene pogreške ispitivanog mjerila;

o) varijacija (razlika mjerenja) tlaka za svaku
mjernu točku iznosi manje ili jednako od dopuštene pogreške određene klasom
mjerila;

p) označiti utvrđenu ocjenu i ako mjerilo
zadovoljava mjeriteljske zahtjeve upisati ovjernu
oznaku i ovjeriti mjerilo;

q) upisati datum ispitivanja, potpisati i
ovjeriti izvješće žigom.

V.

Kao dodatni, postavljaju se sljedeći zahtjevi:

a) mjerila tlaka koja mjere i pottlak i predtlak (manovakuumometri) – ispituju se zasebno područje pottlaka i područje predtlaka.
Rezultati se upisuju u jednu tablicu izvješća, a broj i vrijednosti mjernih
točaka određuju se prema mjernom rasponu pri čemu jedna od mjerenih točaka je
referentni atmosferski tlak (na ovaj način se ispituju i mjerila apsolutnog
tlaka);

b) mjerila diferencijalnog tlaka ispituju se na
obadva priključka, a rezultati upisuju u jednu tablicu;

c) jedno izvješće se može koristiti za
prikazivanje rezultata ispitivanja više mjerila dodavanjem tablica rezultata
ako su korišteni isti radni etaloni i nije bilo promjene u klimatskim uvjetima
okoliša koji bi doprinijeli mjernoj pogrešci (atmosferski tlak);

d) statističko ispitivanje manometara obavlja se
za serije od 6 ili više komada istovjetnih manometara (tip, službena oznaka,
mjerno područje) za koje je ovlašteni servis priložio svoja izvješća o
ispitivanju sačinjenih tijekom pripreme mjerila. Uzorci za ispitivanje odabiru
se slučajnim izborom prema tablici:

|  |  |  |  |  |  |
| --- | --- | --- | --- | --- | --- |
| broj manometara | uzorak | broj manometara | uzorak | broj manometara | uzorak |
| 6 – 10 | 5 | 10 – 15 | 6 | 16 – 20 | 7 |
| 21 – 25 | 8 | 26 – 30 | 9 | 31 – 35 | 10 |
| 36 – 40 | 11 | 41 – 45 | 12 | 46 – 50 | 13 |
| 51 – 60 | 14 | 61 – 70 | 15 | 71 – 80 | 16 |
| 81 – 90 | 17 | 91 – 100 | 18 | 101 – 110 | 19 |

Uzorak se povećava za 1 za svakih sljedećih 10
manometara pripremljenih za ispitivanje.

Apsolutna vrijednost razlike između mjerenih
vrijednosti tijekom statističkog ispitivanja i vrijednosti izmjerenih od
ovlaštenog servisa tijekom pripreme mjerila smiju iznositi najviše 40%
maksimalno dozvoljene pogreške mjerila.

Ispitivana serija zadovoljava i svi manometri iz
serije se ovjeravaju samo ako su svi manometri iz uzorka zadovoljili zahtjeve
ispitivanja. Ako jedan ili više manometara iz uzorka ne zadovoljavaju zahtjeve
ispitivanja, cjelokupna serija se odbija i ne ovjerava.

Ovo ispitivanje se smatra statističkim ispitivanjem
u povećanom opsegu.

VI.

Ovaj Naputak stupa na snagu danom objave u
»Narodnim novinama«.

Klasa: 011-02/06-07/8

Urbroj: 558-06/14-06-1

Zagreb, 23. siječnja 2006.

Ravnatelj

Državnog zavoda za mjeriteljstvo

**dr****. sc. Marijan Andrašec, dipl. ing**., v. r.

![](dodatni/353095.gif)

![](dodatni/353096.gif)
![](dodatni/353097.gif)

![](dodatni/353098.gif)

Naputak, NN 11/2006-287